**REPUBLIKA HRVATSKA**

**OSNOVNA ŠKOLA AUGUSTA HARAMBAŠIĆA**

Harambašićeva 18

10 000 Zagreb

KLASA: 011-03/22-02/01

URBROJ: 251-144-22-1

Zagreb, 29. lipnja 2022.

Na temelju članka 57. Statuta Osnovne škole Augusta Harambašića, a u svezi odredaba Zakona o fiskalnoj odgovornosti (NN broj 111/18), Uredbe o sastavljanju i predaji Izjave o fiskalnoj odgovornosti (NN broj 95/19), Zakona o proračunu (NN broj 144/21) i Programa javnih potreba u osnovnoškolskom obrazovanju Grada Zagreba za 2022. (Službeni glasnik Grada Zagreba 31/2021), Školski odbor Osnovne škole Augusta Harambašića na 10. sjednici održanoj dana 29. lipnja 2022. godine donosi:

**PRAVILNIK O OSTVARIVANJU I KORIŠTENJU**

**VLASTITIH PRIHODA I NENAMJENSKIH DONACIJA**

Članak 1.

Ovim Pravilnikom o ostvarivanju i korištenju vlastitih prihoda i nenamjenskih donacija (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima i nenamjenskim donacijama.

Odredbe ovog Pravilnika ne odnose se na sredstva državnog proračuna, osnivača, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

Članak 2.

Sukladno članku 54. Zakona o proračunu (NN broj 144/21) vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima.

Škola može ostvarivati vlastite prihode, ukoliko osnivač Škole svojom odlukom drukčije ne odluči, i to od:

a) davanja na privremeno korištenje školskog prostora sportskih dvorana i igrališta, klasičnih učionica, informatičke učionice s opremom, uz pravo upotrebe pripadajućeg prostora (npr. tuševi, sanitarni čvor, svlačionica i dr.) te ostali prostor Škole (hol, predvorje, podrumski prostori)

b) prodaja roba i usluga Učeničke zadruge „Ružmarin“

c) donacijama.

Članak 3.

Škola može davati na privremeno korištenje školski prostor iz članka 2. ovog Pravilnika zainteresiranim građanima, udrugama, sportskim klubovima, ustanovama, trgovačkim društvima i dr. pravnim osobama za održavanje sportskih treninga, rekreacija, predavanja, radionica i slično, ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole.

Davanje na privremeno korištenje školskog prostora uređeno je Programom javnih potreba u osnovnoškolskom odgoju i obrazovanju Grada Zagreba (za svaku kalendarsku godinu).

Članak 4.

Evidencija o sklopljenim ugovorima o davanju na privremeno korištenje školskog prostora vodi se u tajništvu Škole. Nadzor i naplatu vlastitih prihoda vodi računovodstvo Škole, a prema posebnoj proceduri naplate prihoda i primitaka Škole.

Članak 5.

U školi djeluje Učenička zadruga „Ružmarin“ koja je dragovoljna interesna učenička organizacija, koja pridonosi postizanju odgojno-obrazovnih i gospodarskih ciljeva škole kao oblik izvannastavne aktivnosti.

Učenici pod mentorstvom voditelja sekcija u Zadruzi proizvode i izrađuju razne predmete koje prodaju na sajmovima.

Za svaku pojedinu robu i/ili uslugu zadrugari će izraditi kalkulaciju, a cijena pojedine robe i/ili usluge utvrdit će se u skladu s kalkulacijom. Cijene se formiraju cjenicima koje donosi predsjednik zadruge, a odobrava ravnatelj Škole.

Članak 6.

Ostvareni vlastiti prihodi zadržavaju se na poslovnom računu Škole, a koriste se za podmirenje materijalnih troškova poslovanja Škole, redovnog i investicijskog održavanja Škole, uređenje učeničkih i uredskih prostora škole, troškova seminara i stručnog usavršavanja radnika, troškova za podizanje razine učeničkog standarda Škole, nagrada učenicima, pomoć učenicima slabijeg imovinskog stanja (podmirivanje troškova izvanučionične nastave, ulaznica za kazalište, kino, muzeje i slično).

Članak 7.

Prihodi od donacija i ostalih pomoći koriste se na način kako je predviđeno Ugovorom o donaciji ili pomoći. Ako donator ne odredi namjenu doniranim sredstvima i drugim pomoćima, donirana sredstva i pomoći raspoređuju se sukladno članku 6. ove Odluke.

Članak 8.

Škola može primiti donaciju u novcu i koristiti će ju za namjene za koje je dana, odnosno namjenu koju je odredio donator, osim ako namjena donacije nije u suprotnosti s obrazovnom i odgojnom funkcijom Škole.

Škola može primiti dar u naravi ukoliko se isti može koristiti u obrazovnoj i odgojnoj funkciji Škole.

Stvarna i procijenjena vrijednost primljenog dara dostavlja se voditelju računovodstva Škole radi daljnjeg postupanja sukladno odredbama o popisu imovine i obveza.

Članak 9.

Vlastiti prihodi i primljene donacije tijekom jedne kalendarske godine koje se ne utroše na podmirenje troškova iz članka 6. ovog Pravilnika u toj kalendarskoj godini, prebacit će se u slijedeću kalendarsku godinu za podmirenje iste vrste troškova za koje su inicijalno bili namijenjeni.

Članak 10.

Ovaj Pravilnik stupa na snagu danom objave na mrežnoj stranici i oglasnoj ploči Škole.

PREDSJEDNIK ŠKOLSKOG ODBORA RAVNATELJ:

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

Dejan Jakšić, prof. Tomislav Filić, dipl. teol.